ຂປລ. ເມື່ອອາທິດຜ່ານມາ, ທີ່ນະຄອນຫລວງວຽງຈັນ ບໍລິສັດຮວາເຫວີຍປະຈຳລາວ ຮ່ວມກັບກະຊວງສຶກສາທິການ ແລະ ກິລາ ໄດ້ຈັດພິທີສົ່ງນັກສຶກສາລາວ ຈຳນວນ 10 ຄົນ ໄປທັດສະນະສຶກສາ ຢູ່ ສປ ຈີນ ພາຍໃຕ້ໂຄງການ “Seeds for the Future”, ໂດຍການເຂົ້າຮ່ວມຂອງ ທ່ານ ນາງ ແສງເດືອນ ຫລ້າຈັນທະບູນ ລັດຖະມົນຕີ ກະຊວງສຶກສາທິການ ແລະ ກິລາ, ທ່ານ ຫວາງ ເຫວີນທຽນ ເອກອັກຄະລັດຖະທູດ ແຫ່ງ ສປ ຈີນ ປະຈຳ ສປປ ລາວ, ທ່ານ ມາກ ຫວາງ ປະທານ ບໍລິສັດ ຮວາເຫວີຍ ປະຈຳລາວ, ເຊິ່ງໃນປີນີ້ ບໍລິສັດຮວາເຫວີຍ ຮ່ວມກັບ ກະຊວງສຶກສາທິການ ແລະ ກິລາ ໄດ້ຄັດເລືອກນັກສຶກສາ 10 ຄົນ ຈາກມະຫາວິທະຍາໄລ 3 ແຫ່ງ ຄື: ມະຫາວິທະຍາໄລແຫ່ງຊາດ, ມະຫາວິທະຍາໄລ ສະຫວັນນະເຂດ ແລະ ມະຫາວິທະຍາໄລ ສຸພານຸວົງ ເພື່ອເຂົ້າຮ່ວມ ກິດຈະກຳດັ່ງກ່າວ ທີ່ບໍລິສັດຮວາເຫວີຍ ເປັນຜູ້ສະໜັບສະໜູນ.
ໃນໂອການດັ່ງກ່າວ, ທ່ານ ມາກ ຫວາງ ໄດ້ອະທິບາຍເຖິງການປະກອບສ່ວນ ຂອງບໍລິສັດ ຮວາເຫວີຍ ເປັນຕົ້ນແມ່ນ ສະໜັບສະໜູນນັກສຶກສາ ທີ່ມີພອນສະຫວັນພິເສດທາງດ້ານ IT. ສະນັ້ນ, ໂຄງການ Seeds for the Future ຈະຊ່ວຍຊຸກຍູ້ນັກສຶກສາລາວ ໄດ້ຢ່າງຫລວງຫລາຍ. ຮວາເຫວີຍ ຍັງມີການສະໜັບສະໜູນລັດຖະບານລາວ ໃນການພັດທະນາ ICT. ນັກຮຽນທີ່ເຂົ້າຮ່ວມ ໃນໂຄງການນີ້ສາມາດຍົກສູງຄວາມສາມາດ ເພື່ອປັບຕົວເຂົ້າກັບຂະແໜງອຸດສາຫະກຳ ICT ເພາະວ່າພວກເຂົາໄດ້ຮຽນຮູ້ຕື່ມ ກ່ຽວກັບເຕັກໂນໂລຊີທີ່ທັນສະໄໝ ແລະ ທັກສະຕ່າງໆ, ກໍ່ຄື ຄວາມຕ້ອງການດ້ານນະວັດຕະກຳໃໝ່ ຂອງຕະຫລາດລາວ.
ທ່ານ ນາງ ແສງເດືອນ ຫລ້າຈັນທະບູນ ລັດຖະມົນຕີ ກະຊວງສຶກສາທິການ ແລະ ກິລາ ກໍໄດ້ສະແດງຄວາມຊົມເຊີຍຕໍ່ນັກສຶກສາ 10 ຄົນ ທີ່ໄດ້ມີໂອກາດໄປທັດສະນະສຶກສາຢູ່ ສປ ຈີນ ພ້ອມດຽວກັນນັ້ນກໍໄດ້ຊົມເຊີຍ ແລະ ຍ້ອງຍໍຜົນງານ ທີ່ຮວາເຫວີຍຍໄດ້ ໃນການປະກອບສ່ວນເຂົ້າໃນການສົ່ງເສີມການສຶກສາ ແລະ ການພັດທະນາດ້ານ ICT.
ທ່ານ ຫວາງ ເຫວີນທຽນ ໄດ້ກ່າວໃນບາງຕອນສຳຄັນວ່າ: ໂຄງການ Seeds for the Future ບໍ່ພຽງແຕ່ສົ່ງຜົນປະໂຫຍດໃຫ້ແກ່ນັກສຶກສາ ຍັງຈະສ້າງອິດທິພົນຢ່າງຕັ້ງໜ້າ ໃຫ້ແກ່ທັງປະເທດຈີນ ແລະ ປະເທດລາວ ໃນການຮັດແໜ້ນ ສາຍພົວພັນ ລະຫວ່າງ ສອງປະເທດ ແລະ ຍົກສູງລະດັບການຮ່ວມມືດ້ານການສຶກສາ, ກໍຄື ຜັນຂະຫຍາຍຂໍ້ລິເລີ່ມ ພ້ອມກັນສ້າງເສັ້ນທາງສາຍໄໝທາງດິຈິຕອນຕື່ມອີກ. ໂຄງການດັ່ງກ່າວ, ເປັນໂຄງການພັັດທະນາ ບຸຄະລາກອນຂອງເຍົາ ວະຊົນທາງດ້ານ IT ແລະ ໂທລະຄົມມະນາຄົມໃນທົ່ວໂລກ. ປັດຈຸບັນ ບໍລິສັດຮວາເຫວີຍ ເທັກໂນໂລຊີ ໄດ້ປະຕິບັດໂຄງການດັ່ງກ່າວ ໃນຫລາຍປະເທດ ເຊັ່ນ: ປະເທດເຢຍລະມັນ, ຮົງກາລີ, ຝຣັ່ງ, ອາເຈນຕິນາ ແລະ ປະເທດອື່ນໆ. ປີນີ້ ບໍລິສັດຮວາເຫວີຍ ປະຈຳລາວ ຈະໄດ້ຈັດຕັ້ງປະຕິບັດໂຄງການດັ່ງກ່າວ ທີ່ປະເທດລາວ ເພື່ອເປັນການສ້າງ ແລະ ພັດທະນາບຸກຄະລາກອນ ເຍົາວະຊົນຂອງລາວ ໃຫ້ມີຄຸນນະພາບເພື່ອນຳໃຊ້ເຂົ້າ ໃນການພັດທະນາປະເທດຊາດໃນອານາຄົດ.
ຂ່າວ: ສົມຫວັງ
ເນື້ອໃນ: ຂປລ